b'\n_START_ARTICLE_\nGerhard Ludwig M\xc3\xbcller\n_START_SECTION_\nActivitatea\n_START_PARAGRAPH_\nA studiat teologia la Mainz, M\xc3\xbcnchen \xc8\x99i Freiburg. \xc3\x8en 1977 \xc8\x99i-a sus\xc8\x9binut lucrarea de doctorat cu o tez\xc4\x83 despre teologul evanghelic Dietrich Bonhoeffer, care a fost ucis de nazi\xc8\x99ti._NEWLINE_\xc3\x8en anul 1985 a ob\xc8\x9binut titlul de profesor cu o lucrare \xc3\xaendrumat\xc4\x83 de profesorul Karl Lehmann, devenit ulterior cardinal. Tema lucr\xc4\x83rii, sus\xc8\x9binut\xc4\x83 la Universitatea din Freiburg, a fost cinstirea sfin\xc8\x9bilor._NEWLINE_\xc3\x8en 1986 a devenit profesor de dogmatic\xc4\x83 la Universitatea Ludwig Maximilian din M\xc3\xbcnchen._NEWLINE_Papa Ioan Paul al II-lea l-a numit \xc3\xaen data de 1 octombrie 2002 \xc3\xaen func\xc8\x9bia de episcop de Regensburg._NEWLINE_\xc3\x8en 20 decembrie 2007 a fost numit membru \xc3\xaen Congrega\xc8\x9bia pentru Doctrina Credin\xc8\x9bei._NEWLINE_\xc3\x8en anul 2009 a fost delegat de Conferin\xc8\x9ba Episcopilor Germani ca pre\xc8\x99edinte al comisei de dialog cu Patriarhia Moscovei._NEWLINE_\xc3\x8en data de 2 iulie 2012 a fost numit de papa Benedict al XVI-lea \xc3\xaen func\xc8\x9bia de prefect al Congrega\xc8\x9biei pentru Doctrina Credin\xc8\x9bei.\n_START_SECTION_\nLu\xc4\x83ri de pozi\xc8\x9bie \xc3\xaempotriva extremismului\n_START_PARAGRAPH_\nEpiscopul M\xc3\xbcller s-a aflat \xc3\xaen anul 2006 \xc3\xaen fruntea unei demonstra\xc8\x9bii \xc3\xaempotriva partidului de extrem\xc4\x83 dreapta NPD \xc8\x99i a predicat \xc3\xaen ziua de sf\xc3\xa2ntul Silvestru a anului 2007 \xc3\xaempotriva vederilor acestei forma\xc8\x9biuni.  \xc3\x8en ianuarie 2009 a interzis episcopului Richard Williamson, membru al Societ\xc4\x83\xc8\x9bii Sf. Pius al X-lea \xc8\x99i nega\xc8\x9bionist al Holocaustului, accesul \xc3\xaen toate institu\xc8\x9biile patronate de Episcopia Catolic\xc4\x83 de Regensburg._NEWLINE_\xc3\x8en octombrie 2008 a cerut Prim\xc4\x83riei Regensburg s\xc4\x83 nu autorizeze un mar\xc8\x99 al neonazi\xc8\x99tilor, cu argumentul c\xc4\x83 \xe2\x80\x9esunt inacceptabile demonstra\xc8\x9biile care atenteaz\xc4\x83 la drepturile \xc8\x99i libert\xc4\x83\xc8\x9bile fundamentale ale omului.\xe2\x80\x9d'